“Ero nono ꞌwa ajenonopyrykon jako,
awu naꞌnen iꞌwa yjenonopyꞌpo ukuꞌtoko.
Ero nono wyinonokon me aweꞌiꞌsanymboto,
apynatory amy tyꞌwano oty pynary wara.
Ero nono wyinonokon me kapyn awairykon ke te,
ero nono wyino yꞌwa ajapoꞌiꞌsan ke,
ero nono ajenonoꞌsaton.
Onumengatoko rapa ero ywykatopombo poko:
‘Amy pyitonano moꞌko tyjopotory koꞌpo poto me eꞌiꞌpa man.’
Kariꞌna erekuru ꞌwa ywekenaꞌpomboto,
amyjaron enapa moro erekurukon awekenataꞌton.
Yjauranymbo apoꞌiꞌpomboto iꞌwaine,
ajaurangon apyitaꞌton enapa.
Moro wara te kariꞌna erekuru awekenataꞌton yjety upuꞌpo me.
Moꞌko yjemoꞌnenymbo anukutyꞌpa irombo mandon.
“Opyꞌpa yweꞌiꞌpomboto,
anerupaꞌpaine yweꞌiꞌpomboto,
uꞌtanoꞌma naitory.
Erome te moro tyjaꞌwanykonymbo pyiꞌmeꞌtory upijaton.
Moꞌko yjenonoꞌnen moꞌko yjumy jenonoꞌsan enapa.
Morokon kariꞌna nikapyꞌtorykonymbo otykon anikapyꞌpa iraꞌnaine yweꞌiꞌpomboto,
uꞌtanoꞌma naitory.
Erome te morokon ynikapyꞌsan otykon eneton.
Iseꞌme te yjenonoꞌsaton.
Moꞌko yjumy jenonoꞌsaton enapa.
Ero auranano,
moro omenano karetary ta tymero man iro woꞌkapyry te kynakon:
“Typo roten yjenonoꞌton.”
“Moꞌko yjumy ekosa yjaꞌta,
moꞌko kariꞌna epanoꞌnen,
iporono oty eneponen aꞌkanano,
moꞌko yjumy wyino kynoꞌsan inoro semoꞌtake oꞌwaine.
Moꞌko ro oty amyikapotan ypoko.
Amyjaron enapa te oty mamyikapotaꞌton.
Penaro terapa irombo yjekosa mandon.”
“Morokon otykon sekarityi oꞌwaine,
omapotyꞌpa awaitoꞌkoꞌme.
Morokon tywotaꞌnanoꞌtoꞌkon auto wyino amomataꞌton.
Amy kurita paꞌporo moꞌkaron awonamon kariꞌna Tamusi ety awongatopo amaminano kapyry ekanoꞌtaꞌton pairo tyꞌwaine.
Moro wara kynaitaꞌton,
moꞌko jumynano anukutyꞌpa,
yjukutyꞌpa enapa tywairykon ke.
Morokon otykon te sekarityi oꞌwaine,
moro ipokoine yjauranaꞌpo poko awetuwaroꞌmatoꞌkoꞌme rapa moro iwoꞌkapyrykon mero.
Uwapo morokon otykon poko auranaꞌpa weꞌi,
ajekosaine ywairy ke.”